
R A P O R T

asupra propunerii legislative pentru completarea art.122 din Legea nr.19/2000 privind sistemul public de pensii şi alte drepturi de asigurări sociale
1. În conformitate cu prevederile art.89 din Regulamentul Camerei Deputaţilor, republicat, Comisia pentru muncă şi protecţie socială a fost sesizată pentru dezbatere pe fond cu propunerea legislativă pentru completarea art.122 din Legea nr.19/2000 privind sistemul public de pensii şi alte drepturi de asigurări sociale, trimisă cu adresa nr. Pl.x 180 din 11 mai 2005.

La întocmirea prezentului raport, Comisia a avut în vedere avizele Consiliului Legislativ şi Comisiei juridice, de disciplină şi imunităţi, precum şi punctul de vedere al Guvernului.
Propunerea legislativă are ca obiect de reglementare completarea art.122 din Legea nr.19/2000 privind sistemul public de pensii şi alte drepturi de asigurări sociale, cu un alineat nou, în sensul ca, pe lângă celelalte persoane prevăzute de lege, şi bunicii pensionari să beneficieze de indemnizaţia pentru creşterea copilului şi de indemnizaţia pentru îngrijirea copilul bolnav, în condiţiile în care ambii părinţi desfăşoară activitate şi au calitatea de asiguraţi în sistemul public de pensii.
Comisia propune Plenului respingerea propunerii legislative din următoarele considerente:
a) nu se pot ceda drepturile prestaţiei din sistemul contribuţiilor de asigurări sociale;

b) nu se precizează modul de acoperire a cheltuielilor suplimentare ocazionate de o eventuală aplicare a acestei iniţiative, ceea ce contravine prevederilor art.15 alin.(1) din Legea nr.500/2002 privind finanţele publice locale.
2. Proiectul de lege face parte din categoria legilor organice, conform prevederilor art.73 alin.(3) din Constituţia României, republicată.
3. La dezbaterea propunerii legislative a participat, în conformitate cu prevederile art.51 şi 52 din Regulamentul Camerei Deputaţilor, d-l senator Németh Csaba, în calitate de autor al propunerii legislative.
4. La lucrările comisiei au fost prezenţi 17 deputaţi, din totalul de 19 membri ai comisiei.

Raportul comisiei a fost adoptat cu majoritatea voturilor celor prezenţi.

5. Propunerea legislativă a fost respinsă de Senat în şedinţa din 5 mai 2005.
6. Potrivit art.75 din Constituţia României, republicată, şi art.86 din Regulamentul Camerei Deputaţilor, Camera Deputaţilor este Cameră decizională.

În urma dezbaterilor în şedinţa din 26 mai 2005, Comisia propune respingerea iniţiativei legislative cu 13 voturi pentru şi 4 abţineri.

